Pollák, Peter, poslanec NR SR (2023-12-13):
Ďakujem veľmi pekne. Ja iba tak pre záznam, je streda 13. 12., 19.47 h, rokovať budeme do pol noci k bodu lex ožobračovanie a chcem, aby túto informáciu registrovali voliči HLAS-u, SMER-u a SNS, lebo oni nie sú výnimkou a takisto sa ich bude týkať ožobračovanie a vyše 900 poplatkov, ktoré budú musieť aj oni zaplatiť a opozícia bojuje aj za nich. A ja som tak rozmýšľal, že s akým príspevkom prídem do tejto diskusie a tu kolegovia rozoberajú tento návrh zákona sprava, zľava, zhora, zdola, a ja by som chcel možno vláde poskytnúť možno aj taký návrh, ako, kde nájsť peniaze do štátneho rozpočtu alebo ľudí, ktorí budú prispievať do štátneho rozpočtu. A ja mám pre vás jeden nápad a jeden návrh a skúste sa zamyslieť nad tým, keď pred pár týždňami Robert Fico hovoril o tom, že umožní, aby firmy zamestnávali ľudí, ale nie zo Slovenska nezamestnaných, ale nie zo Slovenska, ale z tretích krajín alebo z iných krajín. Teda pripraví k tomu legislatívu, pripraví k tomu financie, aby sa tu mohli zamestnávať ľudia, ale nie zo Slovenska, teda nezamestnaní nie zo Slovenska, ale z iných krajín. My máme na Slovensku dostatok nezamestnaných ľudí, ktorí sú, bohužiaľ, na úrade práce alebo potulujú sa kade-tade, pracujú načierno a skôr možno pripraviť, keby Robert Fico a jeho vláda pripravila návrh zákona, ktorý bude rozmýšľať nad tým, ako umožniť týmto ľuďom, aby sa legálne zamestnali, aby pripravil možno aj balík peňazí tak isto, ako chce pripraviť tento balík peňazí pre nezamestnaných, ale z iných krajín, aby pripravil tento balík peňazí pre nezamestnaných zo Slovenska. Títo ľudia mu to napokon potom aj vrátia, keď sa zamestnajú legálne, že budú platiť dane a odvody a bude dostatok peňazí do štátneho rozpočtu, z ktorých sa môžu vyplácať kľudne aj dôchodky, lebo do budúcna to vychádza tak, že ani nie dvaja ľudia budú pracovať na jedného dôchodcu. Tí istí dvaja ľudia budú pracovať na všetkých zamestnancov štátu, čo tvorí cca nejakých 500-tisíc obyvateľov a zároveň tí istí dvaja ľudia budú pracovať na všetkých tých, ktorí poberajú nejakú dávku. Sociálnu dávku. A my máme tu každý rok vytvorených tisícky nových poberačov sociálnych dávok, ktorí budú končiť na úrade práce, a sú to práve rómske deti, ktoré sú zaradené zle do špeciálnej základnej školy, ktoré vyrábajú z týchto detí poberačov sociálnych dávok a ja som o tejto téme už predtým rozprával, ja chcem nadviazať na to, že čo by mohla vláda Roberta Fica urobiť, možno kde nájsť naozaj nový balík peňazí. Je naozaj nemysliteľné, aby sme vyčlenili tu ešte nejaký ďalší balík peňazí k tomu, aby sme zamestnali nezamestnaných, ale nie zo Slovenska, ale z iných krajín. Prečo skôr vláda nerozmýšľa naozaj nad tým, aby sme dostali do toho štátneho rozpočtu čo najviac peňazí, aby tu platili dane, odvody ľudia zo Slovenska. Aby zároveň tí istí ľudia, ktorí sú dnes na sociálnych dávkach, pracovali, aby odvádzali štátu dane a odvody, aby boli prispievateľmi do štátneho rozpočtu. Nie, my radšej podľa výroku Roberta Fica spred pár týždňov budeme tu zamestnávať nezamestnaných, ale z iných krajín. A táto investícia by mohla prísť naozaj aj do rómskych detí alebo teda do detí z rómskych komunít alebo teda do vzdelávania týchto detí. Do budúcna nám to tieto deti totižto vrátia a keď dnes na Slovensku existuje naratív o tom, že Rómovia sú ľudia, ktorí žijú z našich daní, tak do budúcna to môže byť tak, že práve naši budúci dôchodcovia budú žiť z peňazí, ktoré budú vyrábať rómske deti. Naozaj je to potrebné. A dnes sa ku mne dostala informácia, nejaké materiály od ministra školstva, ktorý pripravil zase nejaké iba analýzy, metodiky, plány k tomu, ako desegregovať vzdelávanie rómskych detí, umožní nárokovateľnosť dieťaťa v materskej škole od troch rokov, čo dnes vlastne aj funguje, čo dnes vlastne aj je, že nič nové. Nie, dámy a páni. Európska komisia má jasný pohľad na túto vec a bez tvrdého zákona, ktorý bude napojený na štátny rozpočet, Európska komisia neurobí ten krok späť. Európska komisia je v poslednej fáze infringementu, kedy Slovensku hrozí naozaj obrovská pokuta práve vo veci zlého zaraďovania rómskych detí do špeciálnych základných škôl a pri segregácii týchto detí. Skúsme naozaj sa iba tak zamyslieť nad tým, že prečo vláda Roberta Fica nechce investovať do nezamestnaných zo Slovenska? Aký je tam dôvod? A však aj pred voľbami hovoril, že Ukrajincov nám tu netreba, jedno s druhým, Ukrajina, zlé, toto zlé, nebudeme posielať zbrane, žiadne investície na Ukrajinu, treba podporovať Slovákov a tak ďalej, a tak ďalej. Keď bolo Deň matiek, tak Fico s Pellegrinim rozdávali Toffifee namiesto toho, aby v ten príznačný deň na Deň matiek podporili návrh zákona, ktorý sa týkal matky bez daní. Aby sme uvoľnili naozaj matky od daní, aby neplatili dane, keď majú deti do pätnásť rokov. Ale na druhej strane už potom, keď vládnem, tak dobre, poďme brať nezamestnaných, ale mimo Slovenska, dajme ich firmám, pripravme balík peňazí, pripravme aj legislatívu, schváľme čo najskôr a tak bude dobre. Skúste sa naozaj zamyslieť aj vy, pán minister financií, nad tým, či nechcete naozaj prehodnotiť tú legislatívu, ktorú možno už teraz v tejto chvíli chystáte, aby sme pripravili legislatívu, ktorá umožní nezamestnaným, ale zo Slovenska sa zamestnať, aby ste vyčlenili aj balík peňazí, ktorý už máte zrejme dnes vyčlenený pre tých ľudí, ktorí sú nezamestnaní, ale nie zo Slovenska, aby ste tieto peniaze použili naozaj pre tých ľudí, ktorí sú zo Slovenska, aby sme ich zamestnali. Títo ľudia nám to potom odplatia, budú platiť dane a odvody, nebudú závislí na štátnom rozpočte, nebudú vyciciavať štát. A to hovorím ja ako Róm. S tým so mnou musí, v tomto so mnou musí súhlasiť aj ten posledný fašista a rasista, ktorý je v tomto pléne. Skúste sa nad tým zamyslieť. Naozaj, aby sme v tejto chvíli, lebo ja si myslím, že sme v poslednom kroku. Ja si to nemyslím, ja to viem, obrovského infringementu, kedy Európska únia na nás uvalí obrovskú, obrovskú pokutu za každý jeden deň neaplikovania zákona, ktorý umožní aj rómskym deťom sa kvalitne vzdelávať. A tak ako my teraz zainvestujeme do tohto vzdelávania, tak tieto deti nám to do budúcna vrátia už len tým, že budú platiť dane a odvody, že do budúcna to nemusí vôbec vyzerať tak, že ani nie dvaja ľudia budú pracovať na jedného dôchodcu, ale kľudne tá štatistika sa môže trošku zvýšiť, lebo ešte raz, každým rokom sa do špeciálnych škôl dostávajú zdravé rómske deti, ktoré sú potom, bohužiaľ, mimo budúcnosti, mimo pracovného trhu a sú iba poberačmi sociálnych dávok. Ja sa iba držím tých slov, ktoré povedal Robert Fico, ja si nevymýšľam nič, len vám odporúčam, aby ste ten balík peňazí, ktorý ste pripravili, tú legislatívu, ktorú chystáte, pripravili na nezamestnaných, ale zo Slovenska, a to bude tá správna konsolidácia. To budú nové zdroje do štátneho rozpočtu, to budú, možno menej peňazí pôjde zo štátneho rozpočtu na tých ľudí, ktorí sú dnes na sociálnych dávkach, a tak by to malo byť správne. Skúste sa ešte raz, pán minister Kamenický, nad tým zamyslieť a ja som si, ešte sa dotknem jednej veci, lebo dnes tu sedel aj minister Susko a pozeral som si, pozrel som si včera reláciu na TA 3, kde dostal otázku o sterilizáciách rómskych žien, a on povedal, že áno, že chce túto vec raz a navždy vyriešiť, že bývalá vládna koalícia to mala vyriešiť. Tak ja chcem odkázať pánovi ministrovi aj takto na diaľku, že práve oni pred hlasovaním v druhom a treťom čítaní schôdzu zarezali, zákon bol podaný, prerokovaný v prvom čítaní aj v druhom čítaní a čakalo sa už len na hlasovanie a bola tam dohoda, že tento zákon prejde s vtedajšou vládnou garnitúrou, len, bohužiaľ, náš bývalý koaličný partner spolu so smerákmi a s hlasákmi tento návrh zákona zarezal. Ale ja mám pre neho takú výzvu. Tento návrh zákona bude v pléne na tejto schôdzi, zrejme tento rok už nedostane priestor, ale predpokladám, že v januári bude predmetom rokovania a keď má naozaj záujem raz a navždy vyriešiť túto tému, tak verím tomu, že bude jeho poslanecký klub hlasovať za tento návrh zákona. Veľmi pekne ďakujem, držte sa, pekný večer prajem. (Potlesk.)